Att.: Byrådet, Syddjurs Kommune

**Høringssvar til Direktionen i forbindelse med udgivelsen af Omstillingskatalog til budget 2026.**

Baggrund for høringssvar:

Med udgivelsen af Omstillingskatalog til budget 2026 følger et reduktionsforslag af Specialpædagogisk Team med 0,25 mio. kr. I 2026 og 0,2 mio. Kr. i overslagsår. Reduktionen tages fra det tilskud der tildeles fra Specialpædagogisk Team til at daginstitutionerne selv igangsætter/opretholder en særlig pædagogisk indsats for børn med særlige behov.

Konsekvenser og appel:

Hos Specialpædagogisk Team ses et stadig stigende antal ansøgninger fra daginstitutioner, hvor der kaldes på støtte/sparring/vejledning omkring børn med særlige udfordringer, som daginstitutionen ikke længere alene kan tage hånd om. Når daginstitutionerne sender en ansøgning ind til Specialpædagogisk Team, har de ofte nået en blindgyde og har et reelt behov for hjælp. Med 9 Specialpædagoger ansat til at dække hele kommunen og et stadig stigende behov for hjælp, vil en reduktion af Specialpædagogisk Teams budget betyde at mange børn ikke vil kunne få den nødvendige hjælp og støtte.

Såfremt Specialpædagogisk Teams budget reduceres, vil daginstitutionerne modtage færre midler til særlige indsatser. I praksis vil det betyde, at flere børn ikke vil få hjælp til den daglige struktur der er så afgørende for at de magter hverdagen, at personalet vil skulle håndtere flere udadreagerende og frustrerede børn, at personalet ikke har den fornødne tid til at skabe tryg tilknytning, som er afgørende for alle børns muligheder for deltagelse i fællesskaberne. Ligeledes vil der blive færre rolige voksne nervesystemer for alle børn at læne sig ind i, i hverdagen.

Med henvisning til at Syddjurs Kommune ligger lige på grænsen i forhold til at overholde målsætningen for minimumsnormeringerne (jf. Omstillingskatalog til budget 2026, s. 32), er der ikke ressourcer til, at det faste personale kan yde den ekstra indsats, som det øgede antal ansøgninger dokumenterer at der er behov for. For at kunne løfte den pædagogiske opgave omkring de børn der har brug for noget særligt, kræver det at der tilføres ekstra økonomi til intuitionerne.

Det er desuden væsentligt at vide at *alle* børn i Syddjurs Kommunes dagtilbud vil blive ramt af den forslåede budgetmæssig reduktion og ikke kun de børn der har behov for en særlig pædagogisk indsats. Det vil ramme både de børn der risikerer ikke at få den nødvendige ekstra pædagogiske støtte i hverdagen og de børn, som må mangle de nødvendige ressourcer når daginstitutionen selv må forvalte økonomien, som konsekvens af en reduktion af vores budget. I henhold til den nationale undersøgelse af kvaliteten i danske dagtilbud fra VIVE, matcher denne besparelse ikke den bekymring som undersøgelsen viser.

Med dette høringssvar udtrykkes en *betydelig* bekymring for muligheden for at skabe de sunde, udviklende dagtilbud til de børn der har det særligt svært. Vi henviser ligeledes til, at en reduktion i økonomien kan få enorme konsekvenser for *alle* børn i dagtilbud i Syddjurs Kommune.

*Vi appellerer på det kraftigste til at Specialpædagogisk Teams budget ikke reduceres i forbindelse med vedtagelsen af budget 2026.*

**På vegne af Specialpædagogisk Team, Syddjurs Kommune**

Josefine B. Bechmann (TR) og Sys A. Krogner